Data was extracted from:https://www.infomed.co.il/treatments/couple-therapy/

טיפול זוגי (Couple Therapy)
זוגיות ומיניות
7 דקות קריאה
כללי
מאמרים
טיפול זוגי, או ייעוץ זוגי, הוא טיפול פסיכותרפי שבו משתתפים שני בני הזוג. הטיפול לרוב נועד לעזור לבני הזוג לפתור בעיות בתחומים החברתיים, הרגשיים, המיניים והכלכליים. היעד של המטפל/ת הוא ליצור תקשורת תקינה בין בני הזוג כדי להרגיע את הרוחות, לשנות דפוסי התנהגות בלתי מסתגלים ולעורר צמיחה ושינוי. טיפול זוגי אינו מתאים רק לזוגות אשר נמצאים במשבר, אלא הוא יכול לשפר זוגיות באופן כללי. במהלך הטיפול לומדים בני הזוג להסתכל על כל מצב ממספר נקודות מבט, ובכך להבין יותר טוב יותר זה את זה
.
למרות הציפייה של רבים מאתנו "לחיות באושר ועושר" עם בחיר/ת לבנו, חשוב לדעת כי כל מערכת יחסים אינטימית, כולל זוגיות, לעיתים נתונה לקשיים ומשברים. ברוב המקרים הנכונות ההדדית להתמודד עם המשבר, מספקת לזוג את הבסיס הנחוץ בכדי להתגבר על הקושי, ללמוד ממנו ולהמשיך הלאה. ייעוץ זוגי פסיכולוגי, המכונה גם טיפול זוגי, מאפשר לזרז את התהליך ולהקל על הזוג, בייחוד כאשר מגיעים למבוי סתום
.
טיפול זוגי נעשה פופולארי בשנים האחרונות, וזוגות רבים הולכים לטיפול בשל קשיים בחיי הזוגיות. בעבר הגיעו לטיפולים זוגיים כדי להמשיך בחיי הנישואין והמשפחה, וזה נעשה כמעט בכל מחיר. בימינו קדושת הנישואין והמשפחה החלה לאבד מעוצמתה עקב כך שהתקופה הנוכחית מאופיינת בשינויים במעמד האישה ובמתירנות המינית, דבר אשר משערים כי עשוי לתרום לעלייה במספר הזוגות המתגרשים. הטיפול הזוגי נשען על ההנחה שזוגיות אינה סטטית, אלא מתפתחת ועוברת שינויים, ולכן היא מצריכה תחזוקה קבועה. מטרת הטיפול היא להתאים את הציפיות של בני הזוג אחד מהשני למציאות, ובדרך זו להפחית את המתח והתסכול
.
צילום: shutterstock | YAKOBCHUK VIACHESLAV
ההיסטוריה של הטיפול הזוגי
בעבר אם זוג רצה לקבל תמיכה כלשהי הוא פנה ליועץ נישואין. הייעוץ התבסס על מתן עצות מעשיות. הוא היה קצר, דידקטי וממוקד, והמשתתפים בו היו זוגות טריים, לקראת נישואין או זוגות נשואים שהתעניינו בהדרכה לגבי חיי הנישואין והמשפחה. בחלוף השנים מטפלים/ות זוגיים החלו ליישם שיטות פסיכודינמיות, והטיפול הפך להיות ממוקד בנפש. בנקודה זו נוצרה לראשונה המסגרת הטיפולית, במסגרתו המטפל נפגש עם שני בני הזוג בנפרד - דבר אשר לא היה מקובל בזרם הפסיכואנליטי, שדגל בגישה שהקשר בין המטפל למטופל/ת אמור להיות אישי ולא קשור לבני משפחה אחרים. השינוי הבא אחריו, שבני הזוג נפגשים לטיפול משותף עם המטפל, נחשב לפריצת דרך גדולה אף יותר. לאחר תקופה זו הפך הטיפול הזוגי לחלק מתהליך של טיפול משפחתי מערכתי, והתיאוריות הפסיכואנליטיות איבדו ממרכזיותן. רק בשנות ה-80 החל הטיפול הזוגי לבסס את מעמדו כשיטת טיפול שיש לחקור ולפתח, והומצאו סגנונות טיפול מגוונים
.
למי מתאים טיפול זוגי?
טיפול זוגי מתאים לזוגות אשר נמצאים בתקופת משבר ביחסיהם בגלל סיבות שונות, ועם זאת שני בני הזוג עדיין רוצים להמשיך את מערכת היחסים.
כאשר הטיפול האישי "תקוע" בעקבות בעיות שמקורן במערכת היחסים הזוגית.
כאשר אחד מבני הזוג נמצא בטיפול מיני, מומלץ ששני בני הזוג ישתתפו בטיפול. הפרעות מיניות קיימות לרוב כאשר יש בן זוג קבוע, והטיפול משלב את שני בני הזוג מתוך ההנחה שיש בעיה מינית ביניהם.
זוגות אשר רוצים לשפר את מערכת היחסים הנוכחית שלהם ולבנות דפוסי תקשורת יעילים יותר.
במה מתמקד ייעוץ זוגי?
ייעוץ פסיכולוגי זוגי מותאם לצרכים הספציפיים של כל זוג. להלן מספר שיטות נפוצות אשר מקבלות התייחסות בטיפול
:
לומדים לכעוס אחרת - מריבות עלולות לצאת משליטה כאשר בני הזוג נותנים לכעסים שלהם לנהל את המערכה. הרצון להיות צודק או להעניש את בן הזוג השני, מקשה על הראייה שלו כשותף שווה ויקר, ובפועל עלול להרחיק ולהקטין את הסיכוי להידברות בונה. במסגרת טיפול זוגי פסיכולוגי מסייעים לבני הזוג להבין מדוע השותפות הופכת לשדה קרב, ולהתנהל ממקום סבלני וקשוב לצד השני.
מנהלים הורות כשותפות - לא פעם גידול הילדים משמש רקע למתחים בזוגיות. חלוקת תפקידים לא מאוזנת, קושי בהצבת גבולות, התמודדות עם קשיי הילדים, מריבות בין האחים, אלו ואחרים עלולים להכניס לזוגיות מתחים וויכוחים שקשה להגיע בהקשר שלהם להסכמה. ייעוץ זוגי פסיכולוגי מסייע לבני הזוג להבין לעומק את העמדה ההורית שלהם והאופן בו הם יכולים להיפגש ולהתפשר לגבי חילוקי דעות וקשיים מול הילדים.
נלחמים בשחיקה - התשוקה והרומנטיקה שלרוב מאפיינות את שנות הזוגיות הראשונות, דועכות במקרים רבים, ככל שבני הזוג מתרגלים זה לזה, וככל שהחיים מספקים להם התעסקויות נוספות. גורמים כגון קריירה, טיפול במשפחה ותהליכי שינוי אינדיבידואליים, יכולים להוביל לזניחת זמן האיכות המשותף והיחס האישי שכל אחד כמהה לו. טיפול זוגי מסייע לבני הזוג להכיר בצורך להשקיע אחד בשני, ולהפגין חום פיזי ומילולי.
במידת הצורך, מחליטים על פרידה - לפעמים בני הזוג מתקשים לגשר על הפערים ולהתקרב מחדש. כשהעבודה על הזוגיות הופכת למאבק מתיש אשר לא נושא פרי, ובייחוד כאשר לפחות אחד מבני הזוג החליט להמשיך קדימה, ייעוץ זוגי פסיכולוגי מסייע לבני הזוג לעבד את הפרידה. כאשר מדובר בקשר של שנים רבות, בייחוד כשלזוג ילדים משותפים, טיפול זוגי מלווה את הזוג לאורך התהליך, באופן שיסב כמה שפחות מצוקה לתא המשפחתי.
סוגי טיפולים זוגיים
ייעוץ זוגי ניתן בדרך כלל על ידי פסיכולוגית או
פסיכולוג טיפול זוגי
,
לרוב בעלי הכשרה ספציפית בטיפול זוגי. הטיפול יכול להתקיים בתור טיפול ארוך טווח או כחלק ממסגרת של טיפול קצר מועד
.
לטיפול זוגי יש מספר מתכונות
:
טיפול זוגי משותף - טיפול משותף הוא צורת הטיפול הזוגי השכיחה ביותר, שבה שני בני הזוג מטופלים יחדיו על ידי מטפל/ת או שניים.
טיפול אינדיבידואלי - כאשר אחד מבני הזוג נמצא בטיפול, והשני נפגש עם המטפל/ת בתדירות נמוכה יותר. בן הזוג אשר נפגש עם המטפל/ת בתדירות נמוכה יציג את נקודת מבטו לגבי עניינים העולים בפגישות האישיות, ובכך יסייע להתקדמות הטיפול.
טיפול אינדיבידואלי זוגי - טיפול בו שני בני הזוג מטופלים באופן אישי אצל אותו מטפל/ת, או אצל שני מטפלים/ת שונים/ות.
טיפול ארבע-כיווני (
four-way
) - בשיטת טיפול זו כל אחד מבני הזוג נפגש עם מטפל שונה, וכל מספר מסוים של פגישות נערכת פגישה משותפת של ארבעתם.
פסיכותרפיה קבוצתית - בטיפול קבוצתי של זוגות מקובל שיש שלושה עד ארבעה זוגות ולהם מטפל/ת או שניים. ההתנסות הקבוצתית מאפשרת הזדהות עם בני זוג אחרים, אשר חווים קשיים דומים. חברי הקבוצה תומכים זה בזה ואמפתיים אחד כלפי השני, מחליפים מידע ומעבירים משוב חיובי או שלילי ביחס להתנהגות החברים בקבוצה. הפידבק אותו מקבלים בני הזוג מחברים אחרים בקבוצה עשוי להשפיע בצורה משמעותית בהשוואה למצב בו הוא היה ניתן על ידי בן הזוג או המטפל/ת.
טיפול משולב - בשל העובדה שסוגי הטיפול השונים יעילים באותה מידה, יהיו מטפלים שישלבו מספר סוגי טיפול בו זמנית. גמישות זו במסגרת הטיפול מאפשרת לבני הזוג להוציא את המרב מהפגישות.
מלבד מבנה הטיפול, נבדלים טיפולים זוגיים אלה מאלה גם בגישה התיאורטית הניצבת ביסודם: פנייה לטיפול זוגי נעשית בהתאם לאופי הבעיות ולגישה שבני הזוג תופסים כמתאימה לאופיים, לתכנים בהם הם עסוקים וכו'. ניתן לפנות לטיפול זוגי מסוג
טיפול נפשי
פסיכודינמי, טיפול התנהגותי,
טיפול התנהגותי-קוגניטיבי
, טיפול ממוקד ברגש, טיפול התייחסותי ואחרים
.
להלן כמה מגישות הטיפול הנפוצות
[1]
:
טיפול ממוקד רגש
EFT
- מתמקד בשיפור ההתקשרות והקשר בין בני/ות הזוג. המטפל/ת עוזרים להבין ולשנות דפוסים המובילים לתחושות של ניתוק.
שיטת גוטמן - שיטה זו כוללת התייחסות לקונפליקטים הזוגיים ולימוד של בני/ות הזוג דרכים לפתרון הבעיות. מטרת הטיפול היא לשפר את איכות הקשר ורמת האינטימיות בין בני/ות הזוג.
גישת אלן וכטל - גישה המתמקדת בהיבטים החיוביים של מערכת היחסים, בהשתקפות עצמית במקום בהאשמת בן או בת הזוג.
טיפול זוגי פסיכודינמי - טיפול הבוחן את התקוות והפחדים הבסיסיים שמניעים כל אחת או אחד מבני/ות הזוג, כדי לעזור להבין אחד את השני טוב יותר.
טיפול התנהגותי - ידוע גם בשם טיפול זוגי התנהגותי (
BCT
). צורת טיפול זו כוללת חיזוק התנהגויות חיוביות המקדמות יציבות וסיפוק, תוך מניעת התנהגויות המעודדות שליליות.
טיפול קוגניטיבי התנהגותי (
CBT
) - מכונה גם טיפול קוגניטיבי התנהגותי זוגי (
CBCT
), צורת טיפול זו כוללת זיהוי ושינוי דפוסי חשיבה המשפיעים לרעה על ההתנהגות.
היתרונות של טיפול זוגי
אנשים שעוברים טיפול זוגי מדווחים שהם מרגישים יותר מחוברים לבן/בת הזוג ולרגשות שלהם, כמו גם בטוחים, ספונטניים וקלילים יותר במערכת היחסים. כשאנשים מרגישים בטוחים יותר במערכת היחסים, הדבר תורם לאספקטים אחרים של החיים. אלו כמה מהיתרונות שיכולים להציע טיפול זוגי
[2]
:
להבין אחד את השני טוב יותר - ייעוץ זוגי יכול לעזור להבין טוב יותר את עצמכם ואת בן או בת הזוג. זה יכול לעזור לשניכם לבטא את הרגשות, התקוות, הפחדים, סדרי העדיפויות, הערכים והאמונות שלכם.
זיהוי בעיות ביחסים – בעזרת המטפל/ת ניתן לזהות בעיות שמובילות לקונפליקטים חוזרים, חוסר אמון ותחושות של ניתוק בקשר.
שיפור מיומנויות התקשורת - טיפול יכול לעזור באמצעות שיפור יכולת הביטוי והצגת הצרכים של כל אחד ואחת, מבלי לתקוף או להאשים את בן או בת הזוג.
לפתור קונפליקטים – ייעוץ זוגי עוזר להתמודד עם הבעיות ועם פתירתן.
חיזוק חברות והתקשרות - טיפול זוגי יכול לסייע בחיזוק החברות, ההתקשרות, הקשר והאינטימיות בין בני/ות הזוג.
עצירת התנהגות לא מתפקדת – בטיפול ניתן לזהות התנהגויות לקויות ולעזור להיפטר מהן.
פיתוח מיומנויות - טיפול זוגי אינו טיפול ארוך טווח. זהו טיפול קצר מועד שמטרתו להכשיר כל אחד ואחת מבני/ות הזוג במיומנויות שיעזרו למנוע ולנהל קונפליקטים המתעוררים בהמשך הדרך.
שיפור את שביעות הרצון ממערכות היחסים - ניתן לשפר את האיכות הכללית של מערכת היחסים, כך שכל אחת ואחד מבני/ות הזוג יהיו מאושרים יותר ביחד ובנפרד.
סקירה על טיפול זוגי
בפברואר 2023 האתר האמריקאי
VeryWell
ערך סקר על כ-1,100 אנשים בזוגיות. להלן כמה מהתוצאות שעלו
[3]
:
99% מהנשאלים שנמצאים בטיפול זוגי טענו שהייתה לטיפול השפעה חיובית על מערכת היחסים, ושלושה מתוך ארבעה (76%) טענו שיש לזה השפעה גבוהה או גבוהה מאוד על הקשר.
למרות העלות הגבוהה של טיפול זוגי, 94% טוענים שזה שווה את ההשקעה ו-83% טוענים שזה בראש סדר העדיפויות במערכת היחסים שלהם.
מרבית הזוגות שהפסיקו את הטיפול, עשו זאת כי הטיפול עבד.
34% מהנשאלים הנשואים התחילו ללכת לטיפול זוגי לפני הנישואין.
18% חיפשו טיפול יזום עוד לפני שהתעוררו בעיות.
75% טוענים שהייתה הסכמה של שניהם ללכת לטיפול זוגי.
מגפת הקורונה היוותה נקודת תפנית
אצל רבים, כאשר 88% טענו שהתחילו בטיפול בתקופת המגיפה.
56% מהנשאלים משתתפים גם בטיפול פרונטלי וגם מקוון, שממשיך לצמוח בשנים האחרונות.
1 מכל 3 (36%) טוען/ת שהעלו את עניין הטיפול הזוגי ב-3 השנים הראשונות למערכת היחסים
.
35% התחילו טיפול זוגי לפני שעברו לגור ביחד
.
בממוצע זוגות החלו בטיפול 4 שנים לאחר תחילת מערכת היחסים, כאשר 14% היו ביחד למעלה מ-10 שנים לפני שדיברו על טיפול זוגי.
88% מהזוגות שבטיפול מאמינים שעדיף להתחיל לפני שיהיו בעיות רציניות.
38% מאלה ששקלו ללכת טיפול מצאו שזה יקר מדי.
32% אמרו שהם לא הלכו כי בן או בת הזוג שלהם לא רצה
/תה.
בקרב אנשים שנמצאים בטיפול זוגי, נמצא כי ל-1 מכל 3 היה קשה למצוא מטפל
/ת.
מתי לא רצוי לפנות לטיפול זוגי?
במקרה של נטייה פרנואידית.
כאשר ישנה הפרעת אישיות נרקיסיסטית תחרותית.
במקרה שיש סודות בין בני הזוג.
כאשר לפחות אחד מבני הזוג רוצה להתגרש והפנייה לטיפול נובעת מלחץ משפחתי או שמירה על הילדים.
במצבים אלו טיפול זוגי אשר נועד לשקם ולהפריח מחדש את הקשר הזוגי אינו יעיל. חשוב לציין שטיפול זוגי ע"י פסיכולוג/ית עשוי להועיל אם הוא הופך ל"טיפול הכנה לגירושין", במסגרתו לומד בן הזוג השני לקבל את הגירושין ולנתק את הקשר בצורה יפה
.
[1]
https://www.verywellmind.com/couples-therapy-definition-types-techniques-and-efficacy-5191137
[2]
https://www.verywellmind.com/couples-therapy-definition-types-techniques-and-efficacy-5191137#toc-benefits-of-couples-therapy
[3]
https://www.verywellmind.com/relationships-survey-7104667